សិស្ស​វិទ្យាល័យ​​ពីរនាក់​បាន​​មេដាយ​មាស​បង្កើត​គំនិត​ថ្មី​​ធ្វើ​ឲ្យ​​មាន​ទឹក​ស្អាត
សិស្ស​កម្ពុជា​ឈ្នះមេដាយ​មាស​ក្នុងការ​ប្រកួត​ប្រជែង​សរសេរ​​គម្រោងវិទ្យាសាស្រ្ត​ លើ​ការចម្រោះ​ទឹក​ស្អាត​នៅ​​​ក្នុងកម្មវិធី Genius Olympiad 2015​។
ភ្នំពេញ — ដោយមានការតាំងចិត្តខ្ពស់ក្នុងការសិក្សា យុវជនលីម ធានហុកបានធ្វើឲ្យខ្លួនឯងលេចមុខមាត់ក្នុងឆាកអន្តរជាតិ។ បើទោះបីជាក្តីស្រមៃរបស់ខ្លួនចង់ក្លាយជាមេធាវីក៏ដោយ តែយុវជនវ័យ១៦ឆ្នាំរូបនេះបានខិតខំប្រឹងប្រែងក្នុងការប្រកួតប្រជែងលើផ្នែកវិទ្យាសាស្រ្តរហូតដណ្តើមបានមេដាយមាសនៅឯសហរដ្ឋអាមេរិកកាលពីខែមុននេះ។ ធានហុកដណ្តើមយកមេដាយមាសលើផ្នែកវិទ្យាសាស្រ្តក្នុងចំណោមប្រទេសចូលរួមចំនួន៦៩ផ្សេងទៀត ក្នុងកម្មវិធីប្រកួតប្រជែងសរសេរគម្រោងក្នុងក្របខណ្ឌសាលាអន្តរជាតិកម្រិតវិទ្យាល័យលើប្រធានបទបរិស្ថានឈ្មោះ Genius Olympiad 2015 កាលពីថ្ងៃទី១៥ដល់ថ្ងៃទី១៩ខែមិថុនាកន្លងទៅនេះ នៅឯទីក្រុងញូវយ៉ក សហរដ្ឋអាមេរិក។ លោក Fehmi Damaci ជាអ្នកបង្កើតកម្មវិធីនេះ និងជាសាស្រ្តាចារ្យផ្នែកគីមីសេរីរាង្គនៅសាកលវិទ្យាល័យរដ្ឋនៅសហរដ្ឋអាមេរិកឈ្មោះ Oswego ក្នុងទីក្រុងញូវយ៉ក។ កម្មវិធីនេះបង្កើតទ្បើងដើម្បីផ្តល់រង្វាន់ជាមេដាយដល់យុវជនវ័យក្មេងជុំវិញពិភពលោកក្នុងការរកគំនិតថ្មីៗដើម្បីដោះស្រាយបញ្ហាបរិស្ថាន។ ធានហុកជាមួយនិងដៃគូរបស់គាត់ គឺប៉ូច រ័ត្នវិចិត្របានរចនានូវប្រព័ន្ធចម្រោះទឹកស្អាតមួយដោយប្រើប្រាស់កង់ដើម្បីបូមទឹកតាមរយៈការបន្សុទ្ធដោយប្រើជីវខ្សាច់ ហើយផលិតផលនេះអាចផលិតទឹកស្អាតដោយមិនប្រើប្រាស់ជាតិគីមីផងដែរ។ សព្វថ្ងៃនេះធានហុកគឺជាសិស្សថ្នាក់ទី១០នៃវិទ្យាល័យ Zaman ក្នុងទីក្រុងភ្នំពេញ។ សាលា Zaman ក៏ជាសាលាថ្លៃមួយក្នុងចំណោមសាលាដែលមានតម្លៃថ្លៃជាច្រើនទៀតក្នុងទីក្រុងភ្នំពេញផងដែរ ប៉ុន្តែដោយសារតែភាពវ័យឆ្លាតរបស់ខ្លួន ធានហុកបានទទួលអាហារូបករណ៍តាំងពីខ្លួនរៀនថ្នាក់ទី៧មកម្ល៉េះ តាមរយៈការប្រឡងប្រកួតប្រជែងយកអាហារូបករណ៍ ដែលមានតម្លៃរហូតដល់៤០០០ដុល្លារក្នុងមួយឆ្នាំ។ ធានហុកបានឲ្យដឹងថា៖ «ការទទួលបានអាហារូបករណ៍គឺជាការកាត់បន្ថយការចំណាយមួយផ្នែករបស់គ្រួសារខ្ញុំ ហើយខ្ញុំក៏មានមោទនភាពផងដែរ»។ កាលពីពេលថ្មីៗនេះ ធានហុកបានប្រាប់ VOA ថា ខ្លួនពិតជាខិតខំសិក្សាណាស់។ រាល់ថ្ងៃ ធានហុកតែងតែក្រោកពីដំណេកនៅម៉ោង៥:៣០ទៀបភ្លឺជារៀងរាល់ព្រឹក ដើម្បីមើលមេរៀន ហើយគាត់តែងតែមើលមេរៀនម្តងទៀតមុនចូលគេង។ ធានហុកនិយាយថា៖ «ខ្ញុំត្រូវតែរំឭករាល់មេរៀនដែលខ្ញុំបានរៀនក្នុងថ្នាក់ហើយធ្វើកិច្ចការដែលគ្រូដាក់ឲ្យ»។ ធានហុកបានបន្ថែមទៀតថា៖ «ហើយមុនពេលចូលគេង ខ្ញុំក៏ត្រូវតែរំឭកមេរៀន និងមើលសៀវភៅផងដែរ»។ ម្តាយរបស់ធានហុក គឺអ្នកស្រីឃាក ច័ន្ទសុខនក្នុងវ័យ៤១ឆ្នាំ បានអង្គុយជិតកូនប្រុសពេលកំពុងសម្ភាស។ ដោយមានទឹកមុខរីករាយ អ្នកស្រីបាននិយាយអំពីកូនប្រុសរបស់អ្នកស្រីថា៖ «ខ្ញុំមានមោទនភាពចំពោះកូនប្រុសខ្ញុំ។ ប៉ុន្តែខ្ញុំមិនមានការភ្ញាក់ផ្អើលខ្លាំងនោះទេចំពោះជោគជ័យនេះ ព្រោះគេតែងតែខំរៀនបានពិន្ទុល្អ»។ ក្នុងចំណោមសិស្ស១៧នាក់ពីសាលា មានតែដៃគូរបស់ធានហុក និងរត្ន័វិចិត្រប៉ុណ្ណោះដែលជ្រើសរើសផ្នែកវិទ្យាសាស្រ្តសម្រាប់ការប្រកួតប្រជែង នៅទីក្រុងញ៉ូវយ៉ក ហើយក្នុងប្រទេសកម្ពុជា គ្មានសិស្សមកពីសាលាផ្សេងទៀតបានចូលរួមប្រកួតប្រជែងក្នុងកម្មវិធីនេះទេ។ ពួកគេត្រូវបានជ្រើសផ្ទាល់ពីសាលា ដែលការជ្រើសរើសនេះគឺផ្អែកទៅលើសំណើ (Proposal) ដែលពួកគេបានដាក់ពាក្យចូលរួមក្នុងការប្រកួតប្រជែងនេះ។ ក្នុងការប្រកួតប្រជែងនៅទីក្រុងញ៉ូវយ៉ក  ក្រុមនីមួយៗត្រូវធ្វើបទបង្ហាញរបស់ខ្លួនចំនួន៧នាទីជាភាសាអង់គ្លេស ហើយក្រុមដែលមានគំនិតល្អជាងគេក្នុងការដោះស្រាយលើបញ្ហាបរិស្ថាននេះ ត្រូវបានជ្រើសរើសឲ្យទទួលបានមេដាយមាស។ ធានហុកបានឲ្យដឹងបន្តទៀតថា ៖ «ខ្ញុំពិតជាមានមោទនភាពណាស់ ដែលក្រុមខ្ញុំអាចតំណាងឲ្យប្រទេសកម្ពុជា ទៅធ្វើការប្រកួតប្រជែងលើឆាកអន្តរជាតិ ហើយទទួលបានជោគជ័យ»។ ធានហុកបានបន្ថែមទៀតដែរថា លក្ខខណ្ឌដែលគេវិនិច្ឆ័យទៅលើក្រុមនីមួយៗ រួមមានបច្ចេកទេសក្នុងការបង្កើតស្នាដៃផលិតផល ប្រសិទ្ធភាពនៃដំណោះស្រាយ និងការធ្វើបទបង្ហាញ។ បើទោះបីជាធានហុកទទួលបានមេដាយមាសក្នុងការរកដំណោះស្រាយទាក់ទងនឹងបរិស្ថាននេះក៏ដោយ ធានហុកនៅតែប្រកាន់ជំហរចង់ធ្វើជាមេធាវីដដែល ព្រោះវាជាគោលបំណងតាំងពីធានហុកនៅតូច។ ធានហុកនិយាយថា ៖ «ខ្ញុំពូកែខាងជំនាញនិយាយ ព្រមទាំងការប្រើប្រាស់ភាសា ដូចនេះហើយបានជាខ្ញុំចង់ធ្វើជាមេធាវី»៕